ПРАГРАМА АБ’ЯДНАННЯ ПА ІНТАРЭСАХ   
ДАДАТКОВАЙ АДУКАЦЫІ ДЗЯЦЕЙ І МОЛАДЗІ   
ТУРЫСЦКА-КРАЯЗНАЎЧАГА ПРОФІЛЮ   
”ПРАВАСЛАЎНАЕ КРАЯЗНАЎСТВА“

1. **Тлумачальная запіска**

У новым тысячагоддзі ў Рэспубліцы Беларусь усё большае значэнне набывае рэлігійны фактар. У апошнія дзесяцігоддзі назіраецца актывізацыя ўзаемадзеяння Беларускай Праваслаўнай Царквы і дзяржавы ў розных сферах, у тым ліку і ў сферы адукацыі. Аб гэтым сведчыць прынятая Праграма супрацоўніцтва паміж Міністэрствам адукацыі Рэспублікі Беларусь і Беларускай Праваслаўнай Царквой на 2011-2014 гады (дадатак № 1) у рамках ”Соглашения о сотрудничестве между Республикой Беларусь и Белорусской Православной Церковью“, якое было зацверджана 12 чэрвеня 2003 года.

У сувязі са з’яўленнем вялікай колькасці маральных і духоўных праблем у жыцці падрастаючага пакалення, ўзрастае актуальнасць узаемадзеяння Беларускай Праваслаўнай Царквы і сістэмы адукацыі, тым больш, што духоўны аспект з’яўляецца неад’емнай часткай адукацыйнага працэсу ў Беларусі.

Адным з перспектыўных накірункаў для актыўнага развіцця супрацоўніцтва Міністэрства адукацыі Рэспублікі Беларусь з Беларускай Праваслаўнай Царквой з’яўляюцца заняткі ў аб’яднаннях па інтарэсах у галіне праваслаўнага краязнаўства. Развіццё нашага грамадства немагчыма без узмацнення яго гуманітарнай складальнай, што ў сваю чаргу прадугледжвае асаблівую ўвагу да маральнага стану моладзі. Глыбокай крыніцай духоўнага вопыту з’яўляюцца праваслаўныя традыцыі. Праваслаўнае краязнаўства можна разглядаць як форму патрыятычнага выхавання навучэнцаў, а хрысціянскія прынцыпы – як духоўныя арыентыры на жыццёвым шляху моладзі.

Дадзеная праграма аб’яднання па інтарэсах дадатковай адукацыі дзяцей і моладзі турысцка-краязнаўчага профілю ”Праваслаўнае краязнаўства“ (далей Праграма) распрацавана ў адпаведнасці з патрабаваннямі да тыпавых праграм, якія зацверджаны намеснікам міністра В.А.Будкевічам (25.07.2012 г.).

Праграма дазваляе на канкрэтных прыкладах вывучэння традыцый сваёй малой радзімы пазнаёміць навучэнцаў з гісторыяй станаўлення беларускай дзяржаўнасці, духоўнай культуры і грамадскай патрыятычнай свядомасці, а таксама можа стаць значнай падтрымкай для педагогаў пры засваенні гісторыка-культурнай спадчыны.

Для выкарыстання дадзенай праграмы і пры арганізацыі сумеснай работы з Беларускай Праваслаўнай Царквой неабходна звярнуць увагу на тое, што парадак, умовы, змест і формы ўзаемадзеяння ўстаноў адукацыі з рэлігійнымі арганізацыямі па пытаннях выхавання навучэнцаў вызначаны ў Палажэнні аб парадку, умовах, змесце і формах узаемадзеяння ўстаноў адукацыі з рэлігійнымі арганізацыямі па пытаннях выхавання навучэнцаў (Дадатак № 2).

1. **Мэта –** духоўнае выхаванне асобы з высокімі маральнымі якасцямі, якая будзе ўсведамляць адказнасць за лёс сваёй Радзімы і свайго народа; прывіццё любові, павагі да сваёй краіны, гісторыі, культуры, мовы; азнаямленне навучэнцаў з асноўнымі этапамі развіцця Праваслаўя ў Беларусі, з асновамі праваслаўнай культуры і асноўнымі каштоўнасцямі праваслаўнага хрысціянства.
2. **Задачы:**

* духоўнае і патрыятычнае выхаванне навучэнскай моладзі на аснове засваення асноўных прынцыпаў духоўнасці і маралі на пэўных гістарычных прыкладах;
* фарміраванне ў навучэнцаў ведаў аб канфесіянальнай структуры беларускага грамадства, асноўных этапах гісторыі Праваслаўя на Беларусі;
* азнаямленне маладых людзей з гістарычнай роляй праваслаўя ў фарміраванні культуры і дзяржаўнасці беларускага народа;
* знаёмства навучэнцаў з асновамі праваслаўнай культуры;
* вывучэнне жыцця і дзейнасці асветнікаў, святых, навамучанікаў, вызнаўцаў, падзвіжнікаў беларускай зямлі і ўсведамленне іх ролі ў духоўнай традыцыі Беларусі;
* азнаямленне з беларускімі святынямі;
* даследаванне помнікаў праваслаўнай гісторыі і культуры Беларусі;
* вывучэнне праваслаўных традыцый, звычаяў Беларусі (ў кантэксце гістарычных працэсаў і народных звычаяў);
* прывіццё навучэнцам навыкаў даследчай дзейнасці.

1. **Тэрміны атрымання**

Праграма па праваслаўнаму краязнаўству прызначана для работы з навучэнцамі VI-XI класаў устаноў агульнай сярэдняй адукацыі, навучэнцамі ўстаноў сярэдняй спецыяльнай адукацыі і ўстаноў прафесіянальна-тэхнічнай адукацыі, навучэнцамі ўстаноў вышэйшай адукацыі. Яе можна выкарыстоўваць і для работы з іншымі ўзроставымі катэгорыямі навучэнцаў, для чаго змястоўную частку магчыма змяніць адпаведна іх узросту. Праграмма разлічана на адзін год навучання. Колькасць гадзін – 216, колькасць навучэнцаў – ад 12 да 15 чалавек.

Праграма прадугледжвае правядзенне тэарэтычных і практычных заняткаў, у тым ліку наведванне гісторыка-культурных аб’ектаў, архіваў, мясцовых жыхароў, правядзенне экскурсій, паходаў, экспедыцый.

Экскурсіі, паходы, экспедыцыі распрацоўваюцца з улікам мэт і задач, якія стаяць перад педагогам дадатковай адукацыі. Падчас правядзення вандровак навучэнцы замацоўваюць атрыманыя на тэарэтычных занятках веды.

1. **Вучэбна-тэматычны план**

|  |  |  |  |  |
| --- | --- | --- | --- | --- |
| № | Тэмы | Колькасць гадзін | | |
| Усяго гадзін | У тым ліку | |
| Тэарэтыч-ных | Практыч-ных |
| 1 | Уводзіны | 2 | 2 | - |
| 2 | Канфесійная структура сучаснага беларускага грамадства | 6 | 4 | 2 |
| 3 | Станаўленне Праваслаўя на Беларусі | 24 | 18 | 6 |
| 4 | Знаёмства з асновамі праваслаўнай культуры | 22 | 16 | 6 |
| 5 | Рэлігійна-асветніцкія дзеячы Беларусі | 14 | 8 | 6 |
| 6 | Праваслаўныя храмы Беларусі | 32 | 22 | 10 |
| 7 | Праваслаўныя беларускія святыні | 34 | 20 | 14 |
| 8 | Святыя зямлі Беларускай | 32 | 22 | 10 |
| 9 | Праваслаўная культура, традыцыі і звычаі на Беларусі | 28 | 18 | 10 |
| 10 | Асноўныя праваслаўныя святы | 12 | 8 | 4 |
| 11 | Падвядзенне вынікаў работы | 10 | 2 | 8 |
|  | **Усяго:** | **216** | **140** | **76** |

1. **Змест адукацыйных галін**
2. **Уводзіны.** Што вывучае праваслаўнае краязнаўства. Мэты і задачы аб’яднання па інтарэсах, знаёмства з планам работы, яго абмеркаванне.
3. **Канфесійная структура сучаснага грамадства Беларусі.** Тлумачэнне асноўных паняццяў ”канфесія“, ”царква“, ”веравызнанне“, ”секта“. Статыстычныя дадзеныя па канфесійнай структуры грамадства Рэспублікі Беларусь. Беларуская Праваслаўная Царква – буйнейшае рэлігійнае аб’яднанне Рэспублікі Беларусь. Новыя рэлігійныя рухі ў Беларусі. Паняцце свабоды веравызнання. Заканадаўчыя асновы ўзаемаадносін дзяржавы і царквы ў Рэспубліцы Беларусь. Тэндэнцыі сучаснага рэлігійнага жыцця.

*Практычныя заняткі.* Азнаямленне з законам Рэспублікі Беларусь ”О свободе совести и религиозных организациях“. Складанне і апісанне дыяграмы па канфесійнай структуры грамадства Беларусі.

1. **Станаўленне Праваслаўя ў Беларусі.** Язычніцтва (старадаўнія вераванні і культы) у Беларусі. Гістарычныя і сацыякультурныя перадумовы ўзнікнення хрысціянства. Хрышчэнне Русі – 988-989 г.г. Увядзенне хрысціянства на беларускіх землях. Заснаванне Полацкай епархіі (992 год). Раскол хрысціянства на Праваслаўную і Каталіцкую Цэрквы (1054 год). Прычыны раскола. Тыпалагічныя рысы Праваслаўя. Перыяды гісторыі Праваслаўнай Царквы ў Беларусі: кіеўскі (канец X-XII ст.), літоўскі (XII-XVI ст.), польскі (XVII-XVIII ст.), расійскі (XVIII-пачатак XX ст.) і савецкі (1922 – 1991 г.г.). Праваслаўе на сучасным этапе.

*Практычныя заняткі.* Напісанне дакладаў па гісторыі станаўлення Праваслаўя ў Беларусі. Вывучэнне гісторыі Праваслаўя сваёй малой радзімы ў кантэксце агульнай гісторыі Беларускай Праваслаўнай Царквы.

1. **Знаёмства з асновамі праваслаўнай культуры.** Духоўныя каштоўнасці і маральныя ідэалы ў жыцці чалавека і грамадства. Праваслаўнае вучэнне аб чалавеку. Сэнс і значэнне праваслаўнага богаслужэння. Праваслаўная малітва. Сімвалічная мова праваслаўнай культуры: хрысціянскае мастацтва (іконы, фрэскі, царкоўныя спевы і г.д.). Іерархічная структура Праваслаўнай Царквы.

*Практычныя заняткі.* Вызначэнне царкоўнай тэрытарыяльнай адзінкі, да якой адносіцца мясцовы праваслаўны храм. Наведванне праваслаўнага царкоўнага богаслужэння.

1. **Рэлігійна-асветніцкія дзеячы Беларусі.** Еўфрасіння Полацкая, Кірыл Тураўскі, Сімяон Полацкі і інш. Іх жыццё, дзейнасць і роля ў гісторыі царквы, дзяржавы.

*Практычныя заняткі.* Напісанне рэфератаў пра жыццё і дзейнасць рэлігійна-асветніцкіх дзеячаў Беларусі. Стварэнне мультымедыйных прэзентацый.

**6.** **Праваслаўныя храмы ў Беларусі.** Гісторыя стварэння праваслаўных храмаў. Стараверскія храмы. Будова і сімволіка праваслаўнага храма. Фарміраванне самабытнага характару культавага дойлідства Беларусі. Архітэктурныя стылі праваслаўных храмаў Беларусі. Званы – неад’емныя атрыбуты царквы. Мастацтва царкоўнага звону. Царкоўнае начынне і яго прызначэнне.

Помнікі мураванага дойлідства: Сафійскі сабор, Спаская царква Еўфрасіннеўскага манастыра ў г. Полацку; Каложская царква ў г. Гродна.

*Практычныя заняткі.* Збор інфармацыі аб праваслаўных храмах роднага краю, у тым ліку і аб зніклых храмах. Наведванне бліжэйшай мясцовай царквы, вывучэнне яе гісторыі, назвы. Азнаямленне з унутранай структурай храма і інтэр’ера, вывучэнне яго архітэктурнага стылю. Даследаванне мясцовых асаблівасцяў царкоўнага звону, спеваў, іканапісу.

**7. Праваслаўныя беларускія святыні.** Паняцце ”святыня“. Што можна аднесці да ”святыні“: часцінкі Жыватворнага Крыжа Гасподняга; прадметы, якія звязаны з шанаваннем Божай Маці; святыя і цудатворныя іконы; мошчы святых угоднікаў; святыя крыніцы; манастыры; месцы, якія звязаны з жыццём і подзвігам святых, іх асабістыя рэчы; магілы святых людзей, якія шануюцца Царквой і г.д.Рэліквіі беларускай нацыі (Евангеллі: Слуцкае, Полацкае, Лаўрышаўскае).

Хрысціянская святыня, шэдэўр старажытнага мастацтва – шасціканцовы крыж Еўфрасінні Полацкай (1161 год, Лазар Богша). Шанаваныя ў Беларусі іконы Божай Маці: Купяціцкая, Мінская, Баркалабаўская, Жыровіцкая. Манастыры: Полацкі, Жыровіцкі, Лаўрышаўскі. Тураўскія каменныя крыжы. Сведчанні пра цуды ацалення і дапамогі ад шанаваных у Беларусі святыняў. Мясцовыя царкоўныя культурна-гістарычныя каштоўнасці.

*Практычныя заняткі:* Збор інфармацыі пра святыні свайго краю. Даследаванне мясцовых паданняў (апытанне мясцовых жыхароў) пра цудадзейныя з’явы. Паломніцкая вандроўка па святых месцах (да цудатворнай крыніцы, іконы і г.д.).

**8. Святыя зямлі Беларускай.** Праслаўленне (кананізацыя) – далучэнне да ліку святых. Прынцыпы кананізацыі. Розныя чыны святых: роўнаапостальныя; мучанікі; свяціцелі; прападобныя і праведныя, навамучанікі і вызнаўцы, свяшчэннамучанікі. Святкаванне Сабору беларускіх святых. Святкаванне Сабору навамучанікаў і вызнаўцаў зямлі Беларускай. Храм у гонар Сабору беларускіх святых у будынку Мінскага епархіяльнага ўпраўлення. Храм-помнік у гонар Усіх Святых у г. Мінску. Беларускія Святыя: Еўфрасіння Полацкая, Кірыл Тураўскі, Елісей Лаўрышаўскі, Сімяон Полацкі, Юліянія Альшанская, Сафія Слуцкая, Георгій Магілёўскі, Афанасій Брэсцкі, Валянціна Мінская і інш.

*Практычныя заняткі*: збор інфармацыі пра навамучанікаў, вызнаўцаў і свяшчэннамучанікаў сваёй вобласці, раёна, мясцовасці, работа ў епархіяльных архівах, наведванне і апытанне мясцовых жыхароў пра падзвіжнікаў роднага краю.

**9.** **Праваслаўная культура, традыцыі і звычаі Беларусі. Асноўныя праваслаўныя святы.** Праваслаўная культура, традыцыі і звычаі (сэнс праваслаўных пастоў; імяніны – дзень памяці святога, імя якога носіць чалавек; атрыбутыка праваслаўных рэлігійных святаў). Праваслаўны царкоўны каляндар. Праваслаўныя царкоўныя святы: вялікія, сярэднія, малыя. Разгляд праваслаўных свят: Ражджаство Хрыстова (7 студзеня), Хрышчэнне Гасподняе (19 студзеня), Стрэчанне Гасподняе (14 лютага), Благавешчанне (7 красавіка), Вербніца, Пасха (Вялікдзень), Узнясенне Гасподняе, Пяцідзесятніца (Троіца), Праабражэнне Гасподняе (19 жніўня), Успенне Прасвятой Багародзіцы (28 жніўня), Нараджэнне Прасвятой Богародзіцы (21 верасня), Уздзвіжанне Крыжа Гасподняга (27 верасня), Пакроў Прасвятой Багародзіцы (14 кастрычніка), Увядзенне ў храм Прасвятой Багародзіцы (4 снежня).

*Практычная заняткі:* удзел у правядзенні праваслаўнага свята. Даследаванне мясцовых рэлігійных традыцый.

**10. Падвядзенне вынікаў работы.** Абагульняючы аналіз праведзенай работы.

*Практычныя заняткі:* стварэнне фотаальбомаў, відэафільмаў, буклетаў, інфармацыйных даведнікаў аб праваслаўнай духоўнай спадчыне сваёй малой радзімы. Правядзенне конкурсу даследчых работ.

1. **Формы і метады рэалізацыі праграмы**

На заняткахпа праваслаўнаму краязнаўству мэтазгодна выкарыстоўваць наступныя формы, метады і прыёмы навучання:

* работа з краязнаўчай літаратурай, архіўнымі матэрыяламі;
* наведванне бібліятэк, архіваў;
* апытанне насельніцтва, збор і запіс успамінаў;
* правядзенне лекцый, семінараў, чытанняў з удзелам царкоўнаслужыцеляў, студэнтаў багаслоўскіх навучальных устаноў;
* экскурсіі ў музеі і гістарычныя месцы роднага горада і краю;
* правядзенне паходаў, экспедыцый, паломніцкіх вандровак па святых месцах;
* супрацоўніцтва з праваслаўнымі брацтвамі;
* арганізацыя краязнаўчых летнікаў сумесна з Беларускай Праваслаўнай Царквой.

1. **Формы падвядзення вынікаў**

* стварэнне мультымедыйных прэзентацый, праектаў, справаздач па даследаванай тэме;
* правядзенне заліковых заняткаў, віктарын, алімпіяд, навукова-практычных канферэнцый;
* стварэнне буклетаў, краязнаўчых інфармацыйных даведнікаў аб праваслаўнай духоўнай спадчыне сваёй малой радзімы;
* публікацыя матэрыялаў сваіх даследаванняў у сродках масавай інфармацыі;
* стварэнне інфармацыйнага стэнда аб выніках сваёй працы (аб дзейнасці аб’яднання па інтарэсах).

1. **Чаканыя вынікі**

У выніку засваення вучэбнага курса па праваслаўнаму краязнаўству навучэнцы павінны:

* набыць веды па гісторыі Праваслаўнай Царквы ў Беларусі;
* пазнаёміцца з праваслаўнай культурай, якая мае асаблівае значэнне для гісторыі Беларусі ў станаўленні яе духоўнасці і культуры; ведаць яе традыцыі і іх важнасць для кожнага сучаснага чалавека;
* даведацца аб асветніках, святых, мучаніках, святынях Беларусі, сабраць пра іх звесткі на сваёй малой радзіме;
* пазнаёміцца з гісторыяй праваслаўных храмаў Беларусі;
* умець параўноўваць асаблівасці храмавай архітэктуры;
* умець выкарыстоўваць атрыманыя веды ў штодзённым жыцці;
* умець падбіраць літаратуру і працаваць у архівах;
* абагульняць і сістэматызаваць краязнаўчы матэрыял і прадстаўляць яго ў выглядзе мультымедыйнай прэзентацыі;
* сфарміраваць разуменне духоўных паняццяў для развіцця маральных якасцяў асобы навучэнца.